Asia C‑223/14

Tecom Mican SL

ja

José Arias Domínguez

(Juzgado de Primera Instancia no 7 de Las Palmas de Gran Canarian esittämä ennakkoratkaisupyyntö)

”Ennakkoratkaisupyyntö — Oikeudellinen yhteistyö yksityisoikeudellisissa asioissa — Oikeudenkäyntiasiakirjojen ja muiden asiakirjojen tiedoksianto — ”Muun kuin oikeudenkäyntiin liittyvän oikeudellisen asiakirjan” käsite — Yksityinen asiakirja — Rajat ylittävä vaikutus — Sisämarkkinoiden toiminta”

Tiivistelmä – Unionin tuomioistuimen tuomio (ensimmäinen jaosto) 11.11.2015

Oikeudellinen yhteistyö yksityisoikeudellisissa asioissa — Oikeudenkäyntiasiakirjojen ja muiden asiakirjojen tiedoksianto — Asetus N:o 1393/2007 — Muu kuin oikeudenkäyntiin liittyvä oikeudellinen asiakirja — Kun mainitun asetuksen 16 artiklan soveltamisedellytykset täyttyvät, ei ole selvitettävä tapauskohtaisesti, että muun kuin oikeudenkäyntiin liittyvän asiakirjan tiedoksiannon vaikutukset ulottuvat rajojen yli ja se on tarpeen sisämarkkinoiden moitteettoman toiminnan varmistamiseksi

Oikeudellinen yhteistyö yksityisoikeudellisissa asioissa — Oikeudenkäyntiasiakirjojen ja muiden asiakirjojen tiedoksianto — Asetus N:o 1393/2007 — Muun kuin oikeudenkäyntiin liittyvän oikeudellisen asiakirjan käsite — Muun kuin oikeudenkäyntiin liittyvän oikeudellisen asiakirjan käsite kattaa yksityisen asiakirjan, jonka virallinen toimittaminen sen ulkomailla asuvalle vastaanottajalle on välttämätöntä oikeuden tai oikeudellisen vaatimuksen käyttämiseksi, todistamiseksi tai turvaamiseksi siviili- tai kauppaoikeudellisissa asioissa

Ks. tuomion teksti. (ks. 32 kohta)

Oikeudenkäynti- ja muiden asiakirjojen tiedoksiannosta jäsenvaltioissa siviili- tai kauppaoikeudellisissa asioissa ja asetuksen N:o 1348/2000 kumoamisesta annetun asetuksen N:o 1393/2007 16 artiklaa on tulkittava siten, että kyseisessä artiklassa tarkoitettu ”muun kuin oikeudenkäyntiin liittyvän oikeudellisen asiakirjan” käsite kattaa sekä viranomaisen tai virkamiehen laatimat tai vahvistamat asiakirjat että sellaiset yksityiset asiakirjat, joiden virallinen toimittaminen niiden ulkomailla asuvalle vastaanottajalle on välttämätöntä oikeuden tai oikeudellisen vaatimuksen käyttämiseksi, todistamiseksi tai turvaamiseksi siviili- tai kauppaoikeudellisissa asioissa. Koska asetuksen N:o 1393/2007 16 artiklan sanamuotoon ei sisälly täsmennyksiä, joiden avulla voitaisiin määritellä kyseisen käsitteen ulottuvuus, huomioon on otettava kyseisen 16 artiklan asiayhteys ja tällä asetuksella tavoitellut päämäärät sekä tarvittaessa sen syntyhistoria. Asiayhteyden osalta asetuksessa N:o 1393/2007, joka on annettu EY 61 artiklan c alakohdan nojalla, perustetaan, kuten sen johdanto-osan ensimmäisessä perustelukappaleessa todetaan, siviili- tai kauppaoikeudellisissa asioissa jäsenvaltioiden välillä lähetettävien oikeudenkäyntiasiakirjojen ja muiden asiakirjojen tiedoksiantoa koskeva järjestelmä, jolla on tarkoitus toteuttaa asteittain vapauteen, turvallisuuteen ja oikeuteen perustuva alue. Tästä näkökulmasta tarkasteltuna mainitun asetuksen johdanto-osan toisen perustelukappaleen mukaan asetuksen päämääränä on siviili- tai kauppaoikeudellisissa asioissa jäsenvaltioiden välillä lähetettävien oikeudenkäyntiasiakirjojen ja muiden asiakirjojen tiedoksiannon parantaminen ja nopeuttaminen, jotta voidaan vahvistaa sisämarkkinoiden moitteetonta toimintaa. Kun otetaan huomioon asetuksen N:o 1393/2007 esityöt ja erityisesti asiayhteys, joka on yksityisoikeudellisiin asioihin liittyvän oikeudellisen yhteistyön alan kehitys ja johon tämä asetus kuuluu, mainitun asetuksen 16 artiklassa tarkoitettua ”muun kuin oikeudenkäyntiin liittyvän oikeudellisen asiakirjan” käsitettä on tulkittava siten, että se kattaa sekä viranomaisen tai virkamiehen laatimat tai vahvistamat asiakirjat että sellaiset yksityiset asiakirjat, joiden virallinen toimittaminen niiden ulkomailla asuvalle vastaanottajalle on välttämätöntä oikeuden tai oikeudellisen vaatimuksen käyttämiseksi, todistamiseksi tai turvaamiseksi siviili- tai kauppaoikeudellisissa asioissa. Tällaisten yksityisten asiakirjojen rajat ylittävä toimittaminen asetuksessa N:o 1393/2007 perustetun tiedoksiantoa koskevan järjestelmän avulla näet auttaa osaltaan vahvistamaan yhteistyötä siviili- tai kauppaoikeudellisissa asioissa koskevalla alalla sisämarkkinoiden moitteetonta toimintaa ja myötävaikuttaa vapauteen, turvallisuuteen ja oikeuteen perustuvan alueen asteittaisessa toteuttamisessa Euroopan unionissa. (ks. 35–38 ja 44–46 kohta sekä tuomiolauselman 1 kohta)

Oikeudenkäynti- ja muiden asiakirjojen tiedoksiannosta jäsenvaltioissa siviili- tai kauppaoikeudellisissa asioissa ja asetuksen N:o 1348/2000 kumoamisesta annettua asetusta N:o 1393/2007 on tulkittava siten, että muun kuin oikeudenkäyntiin liittyvän asiakirjan tiedoksianto mainitussa asetuksessa säädettyjen menettelysääntöjen mukaisesti on sallittua myös, jos hakija on jo suorittanut kyseisen asiakirjan ensimmäisen tiedoksiannon muun kuin mainitussa asetuksessa säädetyn toimittamistavan avulla tai jonkin siinä säädetyn muun toimittamistavan avulla. Ensinnäkin tapauksessa, jossa hakija on suorittanut ensimmäisen tiedoksiannon muiden kuin asetuksessa N:o 1393/2007 säädettyjen menettelysääntöjen mukaisesti, kyseisessä asetuksessa säädetään tässä asiayhteydessä ainoastaan kahdesta tilanteesta, joissa oikeudenkäyntiasiakirjojen tiedoksi antaminen jäsenvaltioiden välillä on jätetty sen soveltamisalan ulkopuolelle eikä sitä voida toteuttaa asetuksessa säädetyillä tavoilla, eli yhtäältä silloin, kun asiakirjan vastaanottajan asuinpaikka tai tavanomainen oleskelupaikka ei ole tiedossa, ja toisaalta silloin, kun tämä on nimennyt virallisen edustajan oikeudenkäyntijäsenvaltiossa. Näin ollen mainitussa asetuksessa ei säädetä mitään muita poikkeuksia siinä muun kuin oikeudenkäyntiin liittyvän asiakirjan toimittamiseksi jäsenvaltiosta toiseen säädettyjen tapojen käytölle tapauksessa, jossa hakija on antanut saman asiakirjan tiedoksi jo etukäteen muun kuin tässä asetuksessa säädetyn toimittamistavan avulla. Sellaiseen tapaukseen liittyvistä seurauksista, jossa hakija on suorittanut ensimmäisen tiedoksiannon asetuksessa N:o 1393/2007 säädettyjen menettelysääntöjen mukaisesti, on toiseksi todettava, että mainitussa asetuksessa säädetään tyhjentävästi erilaisista toimittamistavoista, joita sovelletaan muiden kuin oikeudenkäyntiin liittyvien asiakirjojen tiedoksiantoon sen 16 artiklan mukaisesti. Mainitussa asetuksessa ei kuitenkaan oteta käyttöön siinä vahvistettujen erilaisten toimittamistapojen välistä hierarkiaa. Lisäksi jotta voidaan taata kyseisten asiakirjojen rajat ylittävä toimittaminen nopeasti, kyseisessä asetuksessa ei anneta lähettävien tai vastaanottavien yksiköiden, diplomaattisten edustajien tai konsuliviranomaisten, viranomaisten tai virkamiesten eikä vastaanottavan valtion muiden toimivaltaisten henkilöiden tehtäväksi tutkia niiden syiden tarkoituksenmukaisuutta tai merkityksellisyyttä, joiden vuoksi hakija suorittaa asiakirjan tiedoksiannon säädettyjen toimittamistapojen avulla. Tästä seuraa, että hakija voi muun kuin oikeudenkäyntiin liittyvän asiakirjan tiedoksiantamisen alalla vapaasti sekä käyttää mitä tahansa asetuksessa N:o 1393/2007 säädettyä toimittamistapaa että myös käyttää samanaikaisesti tai peräkkäin sellaisia kahta tai useampaa näistä toimittamistavoista, joiden hän katsoo, kun otetaan huomioon käsiteltävänä olevan tapauksen olosuhteet, olevan tarkoituksenmukaisimpia tai sopivimpia. (ks. 49, 51, 52, 54, 57–59 ja 61 kohta sekä tuomiolauselman 2 kohta)